hotchpotch/miracl-hf-unified huggingface dataset:
Painin maailmanmestaruuskilpailut 1913
Vuoden 1913 painin maailmanmestaruuskilpailut järjestettiin Breslaussa, Ala-Sleesiassa. Ne olivat järjestyksessään kahdeksannet viralliset maailmanmestaruuskilpailut. Kisojen ainoa laji oli kreikkalais-roomalainen paini, jossa painittiin neljässä painoluokassa.
Haut-Sassandra
Haut-Sassandra () on yksi Norsunluurannikon 31 alueesta. Se kuuluu Sassandra-Marahouén piirikuntaan. Vuoden 2014 väestönlaskennan mukaan alueella on 1 430 960 asukasta ja sen pinta-ala on 15 192,99 neliökilometriä. Alueen pääkaupunki on Daloa.
Haut-Sassandra oli aiemmin yksi Norsunluunrannikon 19 entisestä ylimmän tason hallintoalueesta, jotka lakkautettiin vuoden 2011 hallintouudistuksessa, kun maa jaettiin 14 piirikuntaan. Uudistuksessa Haut-Sassandran alueesta ja Marahouén alueesta muodostettiin Sassandra-Marahouén piirikunta.
Dehradun
Dehradun (hindiksi ja ), kirjoitetaan myös Dehra Dun tai Dehra Doon, on Intian Uttarakhandin osavaltion suurin kaupunki ja toistaiseksi sen pääkaupunki - osavaltio ei ole vielä valinnut pääkaupunkiaan. Vuonna 2001 kaupungissa oli 426 674 asukasta. Se sijaitsee noin 230 kilometriä Intian pääkaupungista New Delhistä pohjoiseen, Ganga- ja Yamuna-jokien välisellä vedenjakajalla, Himalajan ja Shivaklik-kukkuloiden välissä 960 metrin korkeudessa. Ennen Uttarakhandin osavaltion perustamista vuonna 2000 Dehradun kuului Uttar Pradeshiin.
Dehradunin tunnetuimpia vientituotteita ovat basmatiriisi ja litsihedelmät.
Jolly Grantin lentoasema sijaitsee noin puolessa välissä Dehradunin Rishikeshin välillä. Lentoasemalta lennetään Delhiin.
Agnéby
Agnéby () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 525 211 asukasta ja sen pinta-ala oli 9 234 neliökilometriä. Alueen pääkaupunki oli Agboville.
Hallintouudistuksessa Agnébyn alueesta ja osasta Lagunesin aluetta muodostettiin Lagunesin piirikunta.
Karhumäen Teatteri
Karhumäen Teatteri oli yksi kuudesta jatkosodan aikaisesta niin sanotusta sotateatterista. Se saavutti laajan suosion lähialueensa lottien ja sotilaiden keskuudessa. Karhumäessä oli 450-paikkainen teatteritila pyörönäyttämöineen, joka antoi hyvät ulkoiset puitteet toiminnalle. Keskeinen asema Karhumäen Teatterin toiminnan aloittamisessa oli korpraali Erkki Vuorelalla, joka myös ohjasi näytelmiä teatterille. Muita ohjaajia ja vaikuttajia olivat Viljo Karhu ja Jorma Vuortama. Teatterin ensimmäinen näytelmä oli kansantrubaduuri ja kanteleensoittaja Pasi Jääskeläisen kolminäytöksinen lauluhupailu "Laivan kannella" 28. heinäkuuta 1942. Ohjelmistoon kuului suomalaisia klassikoita, kuten "Olenko minä tullut haaremiin", "Pohjalaisia" ja "Nummisuutarit". Ajankohtaan sopivasti sijansa oli isänmaallisilla näytelmillä, kuten "Jääkärin morsian".
Karhumäen Teatterissa uraa tekivät muun muassa Uljas Kandolin, Leevi Kuuranne, Henake Schubak, Annikki Linnoila ja Rauli Tuomi. Vappu Valpas teki Karhumäessä parin vuoden teatteriuran, mutta siirtyi sodan jälkeen sihteerin tehtäviin. Toimintansa viimeisinä kuukausina Karhumäen Teatteri teki Maaselän radion kanssa yhteistyötä, josta syntyivät radiolle sovitetut revyy-ohjelmat "Budapestin Juliska" ja "Puolalainen masurkka". Edellisessä vieraili ajan tunnetuin suomalainen tanssiduo Orvokki Siponen & Klaus Salin. Jälkimmäisessä vierailivat muun muassa huippukoomikot Siiri Angerkoski ja Hannes Häyrinen. Karhumäen Teatteri lopetti toimintansa kesäkuussa 1944. Lauantaina 17. kesäkuuta kello 15.30 lähes koko siviilihenkilöstö sai lähteä Suomeen.
Ta’veren
Ta'veren on Ajan Pyörä -kirjoissa käytetty termi.
Ta'verenit ovat ihmisiä, joiden ympärille Ajan Pyörä kutoo kudelmaa. Jokainen ihminen on tekemisissä ta'verenin kanssa jollakin tavalla. Kukaan ei synny ta'vereniksi, vaan kuvio tekee heistä sellaisen, jos on tarve. Ta'verenit aiheuttavat tapahtumia ympärillään, esimerkiksi ta'veren, joka on yön majatalossa, saattaa saada aikaan useat häät.
Kukaan ei tavallisesti näe ta'verenia, mutta on ihmisiä jotka siihen pystyvät. Näitä ovat
Frontteatern
Frontteatern oli yksi kuudesta jatkosodan aikaisesta niin sanotusta sotateatterista ja lajinsa ainoa ruotsinkielinen laitos. Teatteri avattiin juhannusaattona 1943 Shemenskin kylässä Syvärinjoen eteläpuolella, aluksi Aunuksen Teatterin alaosastona, josta se itsenäistyi maaliskuussa 1944. Frontteatern oli pitkälti kahden teatteriammattilaisen, Bjarne Commondtin ja Einar Englundin luomus. Aunuksen Teatterin johtajan Rafael Steniuksen avulla he saivat JR 61:n komentajan, everstiluutnantti Alpo K. Marttisen innostumaan teatteriajatuksesta. Avajaisnäytäntönä oli huvinäytelmä "En smula kärlek". Teatteri vieraili muun muassa Petroskoissa, Aunuksessa ja Karhumäessä. Kun JR 61 siirrettiin reservilepoon, myös Frontteatern siirtyi sen mukana Koskenalan seudulle. Frontteaternin viimeinen näytös annettiin jatkosodan viimeisinä päivinä, 29. elokuuta 1944.
Lacs
Lacs () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 476 235 asukasta ja sen pinta-ala oli 8 875 neliökilometriä. Alueen pääkaupunki oli Yamoussoukro.
Hallintouudistuksessa Yamoussoukron kaupunki erotettiin Lacsin alueesta omaksi autonomiseksi piirikunnakseen, ja alueen jäljelle jääneistä osista sekä N'zi-Comoén alueesta muodostettiin Lacsin piirikunta.
Plus-miinus (jääkiekko)
Plus-miinus-tilastolla (+/−) tarkoitetaan jääkiekossa tehtyjen ja päästettyjen maalien erotusta pelaajan ollessa kentällä.
Jos pelaaja on kentällä, kun joku oman joukkueen jäsenistä tekee maalin, pelaajan plus–miinus-luku nousee yhdellä pluspisteellä. Vastaavasti pelaajalle kirjataan yksi miinuspiste, kun vastustaja tekee maalin. Ylivoimalla tai rangaistuslaukauksilla tehdyt sekä alivoimalla päästetyt maalit eivät kuitenkaan vaikuta lukuarvoon.
Ottelun alussa kaikilla pelaajilla +/− on 0. Lukuarvo voi olla positiivinen, nolla tai negatiivinen.
Top 3: Kaudella
Top 3: Uran aikana
Top 3: Kauden alhaisin
Rukajärven Teatteri
Rukajärven Teatteri oli yksi kuudesta jatkosodan aikaisesta niin sanotusta sotateatterista. Muista sotateattereista poiketen sillä ei ollut kotipaikkaa, vaan se kierteli pitkin rintamaa. Teatterin avajaisnäytäntö oli "Syntynyt terve tyttö" 11. syyskuuta 1943. Ohjelmistoon kuului sen lisäksi kolme muuta näytelmää: "Olenko minä tullut haaremiin", "Sysmäläinen" ja "Palvelukseen halutaan". Viimeksi mainitun ohjasi Kerttu Salmi, kolmen muun ohjauksesta vastasi teatterin johtaja Kasse Salminen. Rukajärven Teatterin toiminta loppui heinäkuussa 1944.
Kannaksen Teatteri
Kannaksen Teatteri oli kuudesta jatkosodan aikana toimineesta sotateatterista lyhytikäisin. Sen avajaisnäytäntö oli "Syntynyt terve tyttö" 15. maaliskuuta 1944, ohjaajana teatterin keskeinen vaikuttaja Matti Aulos. Suosittua näytelmää esitettiin 53 kertaa. Kannaksen Teatterin toinen näytelmä oli Aulis Hämäläisen ohjaama "Syntipukki", joka esitettiin tiettävästi vain yhden kerran, 8. kesäkuuta 1944. Kannaksen Teatterin kotipaikka oli vasta valmistunut valistustalo, Tiurinlinna Valkjärvellä. Teatteri toimi suomalaisjoukkojen 1941-1944 miehittämässä osassa Leningradin aluetta (Moskovan rauhansopimukseen 1940 saakka Valkjärvi kuului virallisesti Suomeen), toisin kuin muut sotateatterit, jotka sijaitsivat Suomen suurimmaksi osaksi miehittämässä Neuvostoliiton Karjalassa eli Itä-Karjalassa.
Sud-Comoé
Sud-Comoé () on yksi Norsunluurannikon 31 alueesta. Se kuuluu Comoén piirikuntaan. Vuoden 2014 väestönlaskennan mukaan alueella on 642 620 asukasta ja sen pinta-ala on 7 236,32 neliökilometriä. Alueen pääkaupunki on Aboisso.
Sud-Comoé oli aiemmin yksi Norsunluunrannikon 19 entisestä ylimmän tason hallintoalueesta, jotka lakkautettiin vuoden 2011 hallintouudistuksessa, kun maa jaettiin 14 piirikuntaan. Uudistuksessa Sud-Comoén alueesta ja Moyen-Comoén alueesta muodostettiin Comoén piirikunta.
Sud-Bandama
Sud-Bandama () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 682 021 asukasta ja sen pinta-ala oli 10 677 neliökilometriä. Alueen pääkaupunki oli Divo.
Hallintouudistuksessa osasta Sud-Bandaman aluetta ja Bas-Sassandran alueesta muodostettiin Bas-Sassandran piirikunta, alueen loppuosasta ja Fromagerin alueesta muodostettiin Gôh-Djibouan piirikunta.
Seinäjoen Krenatööripataljoona
Seinäjoen Krenatööripaltajoona oli Suomen suojeluskuntien pääasiassa Suomen Tasavallan Vartioston miehistön pohjalle perustettu joukko-osasto, joka osallistui moniin Suomen sisällissodan taisteluihin (Orivesi, Länkipohja jne.
Savanes (Norsunluurannikko)
Savanes () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 929 673 asukasta ja sen pinta-ala oli 40 210 neliökilometriä. Alueen pääkaupunki oli Korhogo.
Hallintouudistuksessa Savanesin alueesta muodostettiin Savanesin piirikunta ilman aluemuutoksia.
Let Love Rule
Let Love Rule on Lenny Kravitzin vuonna 1989 ilmestynyt esikoisalbumi.
Bafing (alue)
Bafing () on yksi Norsunluurannikon 31 alueesta. Se kuuluu Woroban piirikuntaan. Vuoden 2014 väestönlaskennan mukaan alueella on 183 047 asukasta ja sen pinta-ala on 8 660,39 neliökilometriä. Alueen pääkaupunki on Touba.
Bafing oli aiemmin yksi Norsunluunrannikon 19 entisestä ylimmän tason hallintoalueesta, jotka lakkautettiin vuoden 2011 hallintouudistuksessa, kun maa jaettiin 14 piirikuntaan. Uudistuksessa Bafingin alueesta ja Worodougoun alueesta muodostettiin Woroban piirikunta.
Denguélé
Denguélé () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 222 446 asukasta ja sen pinta-ala oli 20 997 neliökilometriä. Alueen pääkaupunki oli Odienné.
Hallintouudistuksessa Denguélén alueesta muodostettiin Denguélén piirikunta ilman aluemuutoksia.
Fromager
Fromager () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 542 992 asukasta ja sen pinta-ala oli 6 903 neliökilometriä. Alueen pääkaupunki oli Gagnoa.
Hallintouudistuksessa Fromagerin alueesta ja osasta Sud-Bandaman aluetta muodostettiin Gôh-Djibouan piirikunta.
Suomutunturi
Suomutunturi on 410 metriä korkea vaara Suomen Lapissa, Kemijärven kaupungin eteläosassa, valtatie 5:n kupeessa. Suomutunturilla sijaitsee matkailu- ja laskettelukeskus, jonka rinteillä on lasketeltu vuodesta 1965. Alueella on 11 laskettelurinnettä, hotelli, neljä hissiä ja mökkialueita. Maastohiihtolatuja on 75 kilometriä, joista 17 km valaistuja. Suomutunturin alueella kulkee myös pohjoinen napapiiri.
Suomulle on suunniteltu myös lentomäkikeskusta.
Suomun ensimmäinen hissi ja kahvila avattiin talvella 1966. Kodan mallinen ravintola avattiin pian tämän jälkeen ja sitten hotelli laajennuksineen. Kota on edelleenkin Suomun maamerkki, ja kotia alueella on useissa paikoissa.
HotDog-hiihtoa harrastettiin Suomulla 1970-luvulla. Se kehittyi myöhemmin freestyleksi. Suomen ensimmäinen freestyle-leiri pidettiin Suomulla vuonna 1978. Kaikkien aikojen ensimmäiset suomalaiset freestylen maailmancupin osakilpailut pidettiin Suomulla vuonna 1989. Suomen menestynein freestyle-hiihtoseura Avalanche Ski Club perustettiin Suomulle vuonna 1982.
Suomu oli aikansa Suomen jetset-elämän keskus. Matkailijat tulivat ensin Kemijärvelle ja ostivat Asusteelta Torstain viimeisimmät lasketteluasut ja after ski -vetimet, ja suunnistivat sitten Suomulle. Kesätanssit, laivaristeilyt ja vesihiihto kuuluivat myös Suomun elämään. Viime vuosien tempauksista mainittakoon wapun veteenlaskusessiot ja Kemijärven moottorikerhon Homenokkien järjestämä arvokas vanhojen kelkkojen tapahtuma.
Suomun hotellin vanha puoli tuhoutui tulipalossa 9. lokakuuta 2015. Toiminta hotellissa kuitenkin jatkui uusien hotellihuoneiden pysyttyä vahingoittumattomina palossa. Palo aiheutti 12 miljoonan euron vahingot. Hotelliyrittäjä joutui keväällä 2018 oikeuteen, jossa häntä syytetään törkeästä vakuutuspetoksesta.
Fredrikstadin tuomiokirkko
Fredrikstadin tuomiokirkko () on kirkkorakennus norjalaisessa Fredrikstadin kunnassa, Østfoldin läänissä. Se on rakennettu vuosina 1879–1880 tiilestä, ja sen suunnittelusta on vastannut arkkitehti Waldemar Ferdinand Lühr. Kirkko vihittiin käyttöön valmistumisvuotensa lokakuun 13. päivänä. Tuomiokirkkona kirkko on toiminut vuoden 1969 huhtikuun alusta lähtien.
Kirkko on muodoltaan pitkäkirkko, ja arkkitehtoniselta tyylisuunnaltaan se edustaa uusgotiikkaa. Kirkon interiööriin ovat jättäneet jälkensä arkkitehdit Wilhelm Peters, Axel Revold, Arnstein Arneberg ja Emanuel Vigeland. Kirkko restauroitiin vuonna 1954. Siellä on paikkoja 1 100 ihmiselle. Nykyiset kirkkourut ovat peräisin vuodelta 1964, ja niiden rakentamisesta on vastannut tanskalainen yritys Marcussen & Søn.
Vuodesta 1911 lähtien kirkon torni on toiminut myös majakkana, kuten Suomenlinnan kirkon torni.
Lagunes
Lagunes () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 3 733 413 asukasta ja sen pinta-ala oli 13 323 neliökilometriä. Alueen pääkaupunki oli Abidjan.
Hallintouudistuksessa Abidjanin kaupunki erotettiin Lagunesin alueesta omaksi autonomiseksi piirikunnakseen, ja alueen jäljelle jääneistä osista sekä Agnébyn alueesta muodostettiin Lagunesin piirikunta.
Marahoué
Marahoué () on yksi Norsunluurannikon 31 alueesta. Se kuuluu Sassandra-Marahouén piirikuntaan. Vuoden 2014 väestönlaskennan mukaan alueella on 862 344 asukasta ja sen pinta-ala on 8 683,04 neliökilometriä. Alueen pääkaupunki on Bouaflé.
Marahoué oli aiemmin yksi Norsunluunrannikon 19 entisestä ylimmän tason hallintoalueesta, jotka lakkautettiin vuoden 2011 hallintouudistuksessa, kun maa jaettiin 14 piirikuntaan. Uudistuksessa Marahouén alueesta ja Haut-Sassandran alueesta muodostettiin Sassandra-Marahouén piirikunta.
Moyen-Cavally
Moyen-Cavally () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 508 733 asukasta ja sen pinta-ala oli 14 268 neliökilometriä. Alueen pääkaupunki oli Guiglo.
Hallintouudistuksessa Moyen-Cavallyn alueesta ja Dix-Huit Montagnesin alueesta muodostettiin Montagnesin piirikunta.
Imphal
Imphal () on Intian Manipurin osavaltion pääkaupunki. Vuonna 2001 siellä oli 221 492 asukasta, joista useimmat puhuvat manipuria.
Se sijaitsee Manipur-joen laaksossa 760 metrin korkeudessa, kahteentuhanteen metriin kurottavien vuorten ympäröimänä.
Toisessa maailmansodassa vuonna 1944 kaupungissa käytiin taisteluita japanilaisten ja liittoutuneiden välillä. Japanilaiset lyötiin, ja tällä oli yhdessä Kohiman taistelun kanssa ratkaiseva merkitys Burman kohtaloa ratkaistaessa.
Moyen-Comoé
Moyen-Comoé () on yksi Norsunluurannikon 19 entisestä alueesta. Se lakkautettiin vuoden 2011 hallintouudistuksessa, kun Norsunluurannikko jaettiin 14 piirikuntaan. Vuoden 1998 väestönlaskennan mukaan alueella oli 394 761 asukasta ja sen pinta-ala oli 6 921 neliökilometriä. Alueen pääkaupunki oli Abengourou.
Hallintouudistuksessa Moyen-Comoén alueesta ja Sud-Comoén alueesta muodostettiin Comoén piirikunta.
Shimla
Shimla (, ), aiemmalta nimeltään Simla on Intian Himachal Pradeshin osavaltion pääkaupunki. Vuonna 2001 siellä oli noin 142 555 asukasta. Shimlasta on matkaa 115 kilometriä Chandigarhiin joka on lähin suurehko kaupunki, ja 265 km New Delhiin, Intian pääkaupunkiin.
Kaupunki on saanut nimensä Shyamala Devin, hindujumalatar Kalin inkarnaation mukaan.
Brittiläiset siirtomaahallitsijat pitivät siellä kesäpääkaupunkiaan, sillä Shimlassa on miellyttävä vuoristoilmasto: kesällä noin 15..25 °C, talvella noin -4..+7 °C .
http://www.himachaltourism.nic.in/shim.htm
Kajaanin kirkko
Kajaanin kirkko on seurakunnan kolmas kirkko ja rakennettu vuonna 1897. Koristeellisen puukirkon on suunnitellut arkkitehti Jac Ahrenberg. Tyyliltään kirkko edustaa 1800-luvun loppupuolen uusgotiikkaa.
Kirkko sijaitsee samalla paikalla, jonne jo vuonna 1656 rakennettiin Kajaanin ensimmäinen kirkko. Ensimmäisen kirkon tuhosivat venäläiset vuonna 1716 samassa yhteydessä kun Kajaanin linna tuhottiin. Toisen kirkon rakensi 1734-35 Grels Norling, ja se palveli seurakuntalaisia 160 vuoden ajan. Vanha kirkko purettiin huonokuntoisena vuonna 1895, mutta sen alttaritaulu sijoitettiin nykyiseen kirkkoon.
Kirkko on päätytornillinen kolmilaivainen puinen pitkäkirkko. Sitä pidetään 1800-luvun lopun konstruktiivisen puuarkkitehtuurin merkittävimpänä ja monimuotoisuudessaan ylittämättömänä muistomerkkinä. Sisätilassa on näkyvissä kattotuolien kantavat rakenteet, jotka on koristeltu englantilaisen gotiikan tyylisin puuleikkauksin.
7. heinäkuuta 1951 Suomessa julkaistiin ruskea 20 markan arvoinen postimerkki Kajaanin kaupungin 300-vuotisjuhlien kunniaksi. Postimerkissä näkyvät Ämmänkosken saaressa oleva Isak Rasmuksenpojan johdolla 1604-1619 rakennettu Kajaanin linna (1619-1717), Koivukosken voimalaitos ja Jac Ahrenbergin Kajaanin kirkko (1896) sekä Engelin suunnitteleman Kajaanin raatihuoneen tornit.
Ariane (Alankomaiden prinsessa)
Alankomaiden prinsessa Ariane tai Orange-Nassaun prinsessa Ariane ("Ariane Wilhelmina Máxima Ines") (s. 10. huhtikuuta 2007) on kuningasWillem-Alexanderin ja hänen puolisonsa kuningatar Máximan kolmas lapsi. Hän on Alankomaiden kruununperimysjärjestyksessä kolmantena, siskojensa Catharina-Amalian ja Alexian jälkeen.
Rick Ungar
Richard Ungar (s. 4. marraskuuta 1950 Youngstown, Ohio) on yhdysvaltalainen televisioanimaatiosarjojen vastaava tuottaja ja käsikirjoittaja. Hän tuli tunnetuksi luomastaan animaatiosarjasta Prätkähiiret vuonna 1993, josta tuli menestyksekäs piirretty Euroopassa. Ungar työskentelee animaatioita tuottavassa BKN:ssä.
Vapaa-ajallaan Ungar kuuntelee Soulia, metallia, modernia kantria ja poppia. Muun muassa Prätkähiirten uusi vastus Hannibal T. Karvapallo on mallinnettu Ungarin kissan Conejon mukaan.
Vuonna 1992 Ungarista tuli nykyään entisen Marvel Productions animaatio studion presidentti, jossa hän toimi tuottajana Avi Aradin ja Stan Leen kanssa. Hänen tuotoksistaan syntyi animaatiosarjat kuten Ryhmä X, Rautamies, Ihmeneloset ja Hulk. Vuonna 1995 Ungar siirtyi New World Communicationsin presidentiksi, jossa hän aloitti Brandon Tartikoffin kanssa Access Hollywood TV-uutisohjelman. Ungar kuitenkin palasi takaisin Marvelin pariin vuonna 1999, kun hänestä tuli Marvel Character Groupin puheenjohtaja. Tämän aikana hän tuotti ja toimi myös käsikirjoittajana animaatiossa , joka esitettiin ensi kerran Yhdysvalloissa Kids' WB televisiokanavalla.
Ungar palasi takaisin tuottamiseen ja käsikirjoittamisen pariin vuonna 2003, kun hän oli tuottamassa muun muassa Avi Aradin ja Morgan Gendelin kanssa uutta 3D-grafiikalla tehtyä Hämähäkkimies-sarjaa. Kolme vuotta myöhemmin hän toi suositun Prätkähiiret -sarjan takaisin tuottamalla uusia jaksoja, jotka tekivät ensiesiintymisensä Isossa-Britanniassa vuonna 2006, josta tuli nopeasti kyseisen maan suosittu lauantaiaamun piirretty. Toinen hänen tuottama sarja on uusi versio Zorrosta nimeltä , joka sijoittuu tulevaisuuteen vuoteen 2015, jossa seikkailee nuori 17-vuotias Diego de la Vega, josta tulee uusi Zorro. Perinteisestä Zorrosta poiketen tämä tulevaisuuden Zorro käyttää hevosen sijasta moottoripyörää. Myös hänen asusteensa on nykyaikaista kehitystä esimerkiksi Zorron viitta suojaa erityiseltä kuumuudelta ja laser-ammuksilta. Hänellä on myös useita eri aseita, kuten Z-ruoska. Sarjan tuottamisen Ungar aloitti jo vuonna 2006 ja sitä esitettiin ensi kerran Isossa-Britanniassa 7. huhtikuuta 2008. Sarjasta on tulossa toinen tuotantokausi vuonna 2009.
Friðrik Þór Friðriksson
Friðrik Þór Friðriksson (tai Fridrik Thor Fridriksson, s. 12. huhtikuuta 1953 Reykjavík) on islantilainen elokuvaohjaaja.
Friðrik on Baltasar Kormákurin (joka on näytellyt useissa Friðrikin elokuvissa) ohella tunnetuin islantilainen elokuvantekijä. Friðrik nosti Islannin elokuvataiteen kansainväliseen tietoisuuteen elokuvallaan "Luonnon lapset" (1991). Se on tarina kahdesta vanhuksesta, jotka tyytymättöminä elämäänsä vanhainkodissa karkaavat varastamallaan jeepillä kohti uutta loppuelämää. Elokuva palkittiin useilla eurooppalaisilla elokuvajuhlilla ja se asetettiin Oscar-ehdokkaaksi ei-englanninkielisten elokuvien kategoriassa.
Islannin olemattoman elokuvakoulutuksen vuoksi Friðrik on joutunut hankkimaan elokuvantekijän taitonsa itsenäisesti. Hänen muita ohjauksiaan ovat muun muassa omiin lapsuudenmuistoihin perustuva "Elokuvapäiviä" (Bíódagar, 1994), japanilaisturistin matkasta hyisessä Islannissa kertova "Cold Fever" (1995), toisen maailmansodan jälkeisestä Islantia kuvaava "Pirunsaari" (Djöflaeyjan, 1996) sekä mielisairaasta taiteilijasta kertova "Kaikkeuden enkelit" (Englar alheimsins, 2000).
Tarkkaavaisuus
Tarkkaavaisuus on huomion keskittämistä johonkin kohteeseen (esimerkiksi kirjan lukemiseen tai heikon äänen kuulemiseen).
Tarkkaavaisuus voi olla joko tiedostamatonta tai tietoista. Jaetusta tarkkaavaisuudesta puhutaan silloin, kun tarkkaavaisuus on jaettu moneen eri toimintaan. Tarkkaavaisuuden jakaminen voi olla vaikeaa, jos suorittaa jotain monimutkaista tai uutta asiaa. Esimerkiksi matkapuhelimeen puhuminen vaikeuttaa ajotaitojen oppimista. Käsite valikoiva tarkkaavaisuus tarkoittaa taas sitä, että yksilö valitsee ärsykkeitä tarkempaan käsittelyyn muiden samanaikaisten ärsykkeiden kustannuksella.
Tarkkaavaisuuden tiedetään aktivoivan useita eri aivoalueita sen kohteesta riippuen. Erityisesti toiminnanohjaukseen tarvittava etuaivolohko on aktiivisena tarkkaavaisuuden aikana. Myös tarkkaavaisuuden kohteesta riippuen aktivaatiota voi olla muun muassa kuulo-, näkö- tai motorisella aivokuoren alueella. Tarkkaavaisuuden eri vaiheiden tiedetään myös aktivoivan erilaisia muita alueita, kuten tarkkaavaisuuden kohdentaminen ylempää temporaalista aivopoimua, aivojuoviota, ja päälakilohkon alaliuskaa (lat. lobulus parietalis inferior), tarkkaavaisuuden ylläpito aivorungon aivoverkostoa ja näkökukkulaa, sekä tarkkaavaisuuden siirtäminen dorsolateraalista prefrontaalikorteksia.
Tarkkaavaisuus on kognitiivisessa psykologiassa tärkeä tutkimuskohde. Tarkkaavaisuutta tutkiessa apuvälineinä käytetään mm. toiminnallista (fMRI) ja diffuusiopainotteista (DTI) magneettikuvantamista, aivosähkökäyrää (EEG) ja aivomagneettikäyrää (MEG) sekä transkraniaalista magneettistimulaatiota (TMS). Edellä mainitut tutkimusmenetelmät antavat tarkan kuvan siitä, mitkä aivoalueet osallistuvat tarkkaavaisuuden toimintaan, samoin siitä, missä järjestyksessä nämä alueet aktivoituvat ja mitkä alueet ovat yhteydessä toisiinsa. Tietoa saadaan myös siitä, mitä aivoissa tapahtuu silloin, kun emme tietoisesti tee mitään.
Tommi Paavola
Tommi Björn Paavola (s. 9. joulukuuta 1965 Helsinki) on entinen suomalainen jalkapalloilija. Hän oli pelipaikaltaan hyökkääjä tai hyökkäävä keskikenttäpelaaja.
Lähes viisitoistavuotisella liigaurallaan Paavola pelasi 298 pääsarjaottelua ja teki niissä 62 maalia. Hän esiintyi ensi kerran SM-tasolla 27. huhtikuuta 1986 TPS:n riveissä ottelussa KuPS:ia vastaan. Ensimmäisen liigamaalinsa Paavola teki vain hieman myöhemmin; 1. toukokuuta MP:n verkkoon. TPS:n lisäksi hän edusti liigassa HJK:ta, FC Hakaa, FinnPaa, Ponnistusta, PK-35:tä, FC Jokereita ja Tampere Unitedia.
Ulkomailla hän pelasi ammattilaisena Saksassa KSV Hessen Kasselissa kautena 1989–1990 sekä 1. FSV Mainz 05:ssä kautena 1991–1992.
Hän on pelannut 23 A-maaottelua ja tehnyt niissä yhden maalin.
Pelaajauransa jälkeen Paavola on keskittynyt valmentamiseen. Hän on toiminut valmentajana vuodesta 2002. Ensin hän valmensi FC Espoota, jonka jälkeen oli vuorossa KäPa ja PK-35. Nykyään hän toimii FC Hongassa akatemiavalmentajana.
Bjørn Floberg
Bjørn Floberg (s. 12. syyskuuta 1947 Oslo) on norjalainen näyttelijä.
Floberg on jo pitkään ollut yksi käytetyimmistä pohjoismaisten elokuvien näyttelijöistä. Hän on esittänyt muun muassa murhaajaa Olof Palmen salamurhasta kertovassa Kjell Sundvallin ruotsalaiselokuvassa "Viimeinen sopimus" (1996), Gunnaria "Villmarkissa" (2003) ja poliisia Erik Skjoldbjærgin elokuvassa "Insomnia" (1997). Hänellä on myös iso rooli Ole Bornedalin eurooppalaisessa yhteistyöelokuvassa "Dina" (2002). "Varg Veum" -elokuvasarjassa (2007–2012) hän esittää Jacob Hamrea.
Hounijoki
Hounijoki () on Rakkolanjoen sivujoki Suomen ja Venäjän alueella. Hounijoki virtaa Suomen puolella Lappeenrannan alueella ja Venäjän puolella Viipurin piirin alueella. Venäjänpuoleiset osat ovat entisen Vahvialan kunnan alueella. Hounijoen valuma-alueesta on Suomen puolella 370 km² ja Venäjän puolella 252 km².
Hounijoen vesistö alkaa Lappeenrannan eteläosien järvistä ja lammista. Vesistön yläosassa joen nimi on Sarvijoki Simolan kylän seudulle saakka. Simolasta Vainikkalan luona olevaan Telkjärveen joesta käytetään nimeä Alajoki. Hounijoki alkaa Telkjärvestä, rajavyöhykkeen tuntumasta ja virtaa Suomen puolella noin 500 metriä ja sen jälkeen rajajokena noin 800 metriä ennen siirtymistään Venäjän puolelle. Hounijoki virtaa Venäjän puolella Hounijärven läpi, sivuaa Vahvialan kirkonkylää ("Jašino") ja laskee Rakkolanjokeen (Seleznovka) Nurmissa.
Erica Pedretti
Erica Pedretti (s. 25. helmikuuta 1930, Šternberk, Tšekki) on sveitsiläinen kirjailija ja kuvataiteilija.
Pedretti syntyi pohjoisen Määrin alueella ja saapui Sveitsiin vuonna 1945. Hän asui muutaman vuoden Yhdysvalloissa ennen paluutaan Sveitsiin vuonna 1952. Kirjailijanuransa hän aloitti vasta 1970-luvulla.
Pedretti voitti vuonna 1984 Ingeborg Bachmann -palkinnon teoksella "Das Modell und sein Maler". Hänelle on myönnetty lisäksi vuoden 1996 Marie Luise Kaschnitz -palkinto.
Pedrettin muita kirjallisia töitä on mm. "Engste Heimat" (1995). Kuvataiteista hän hallitsee varsinkin kuvanveiston alan. Hän asuu yhä Sveitsissä, aivan Bieljärven rannalla.
Erik Skjoldbjærg
Erik Skjoldbjærg (s. 14. marraskuuta 1964 Tromssa) on norjalainen elokuvaohjaaja.
Vuonna 2002 valmistui Christopher Nolanin ohjaama elokuva "Insomnia", joka pääosissa nähtiin Al Pacino ja Robin Williams. Elokuva pohjautui Skjoldbjærgin vuonna 1997 ohjaamaan norjalaiselokuvaan. Stellan Skarsgård näytteli siinä murhaa tutkivaa poliisia, joka vahingossa murhaajaa jahdatessa tulee ampuneeksi oman parinsa ja joutuu etsimänsä murhaajan (Bjørn Floberg) kiristämäksi. Elokuva aukaisi hänelle ovet Hollywoodiin, jossa hän ohjasi Christina Ricciin tähdittämän huumekuvauksen "Prozac Nation" (2001). Elokuvan jälkeen hän palasi jälleen kotimaahansa ja ohjasi nykyaikaistetun version Henrik Ibsenin näytelmästä "Kansanvihollinen".
Samantha Sayegh
Samantha Marie José Sayegh (s. 3. toukokuuta 1982 Beirut, Libanon) on nykyisin Suomessa asuva, libanonilaissyntyinen laulaja, joka voitti karaoken maailmanmestaruuden vuonna 2004 ja Ourvision-laulukilpailun vuonna 2007. Sayeghilla on kymmenen vuoden kuorotausta ja hän on koulutukseltaan arkeologi.
M/S Finnsailor
M/S Finnsailor () on vuonna 1987 Gdańskissa, Puolassa rakennettu Finnlines Belgiumin omistama ro-ro/matkustaja-alus. Kuollutta painoa "Finnsailorilla" on 8 027 tonnia ja sen jääluokitus on 1A Super. Alus on rekisteröity Viron lipun alle ja sen kotisatama on Paldiski. Nykyisin alusta operoi Navirail, välillä Hanko–Paldiski.
Finnsailorin sisaralus on M/S Antares.
Lokakuun lopussa 1986 alus laskettiin vesille. 12. toukokuuta 1987 Doris Sundström kastoi aluksen "Finnsailor"iksi. Seuraavan vuoden lokakuussa Neste Oy hankki aluksen omistukseensa ja rekisteröi sen Suomen lipun alle. Kotisatamaksi tuli Naantali. Tämän jälkeen Finncarriers aloitti liikenteen sillä Helsingin ja Lyypekin välillä. 26. tammikuuta 1989 Partrederi Finnsailor osti aluksen. Kotisatama säilyi Helsinkinä. Maaliskuussa 1994 Finnlines osti Finnsailorin.
12. helmikuuta 1996 alus saapui Turkuun telakalle kunnostustöitä varten. Tuolloin alukseen rakennettiin uusia hyttejä. Saman vuoden huhtikuussa alus alkoi liikennöidä Helsingin ja Norrköpingin välillä. Joulukuun 17. päivä alus siirtyi Naantalin ja Kapellskärin välille. 21. huhtikuuta 1997 alus meni jälleen telakalle Turkuun ja toukokuussa se palasi takaisin liikenteeseen normaalille reitilleen. Helmikuussa 2000 Nordö Link vuokrasi Finnsailorin Malmön ja Travemünden väliseen liikenteeseen.
Lokakuussa 2001 laivan koneissa oli vikaa, joten alus joutui menemään telakalle korjattavaksi. Alus palasi jo saman kuukauden aikana liikenteeseen. Joulukuussa 2001 Nordö Link päätti vuokrasopimuksen ja seuraavan vuoden tammikuussa Finnlink aloitti liikenteen Finnsailorilla, välillä Naantali–Kapellskär. 23. joulukuuta 2003 alus oli viimeistä päivää liikenteessä Naantalin ja Kapellskärin välillä. 29. joulukuuta Nordö Link osti aluksen.
13. tammikuuta 2004 Finnsailor aloitti liikenteen Malmön ja Travemünden välillä. 25. helmikuuta alus ajoi karille Malmöhön johtavalla väylällä.
13. marraskuuta 2005 Finnsailor törmäsi yhteen eteläisellä Itämerellä rahtilaiva M/S General Grot-Roweckin kanssa. Seuraavana päivänä alus meni Öresundsvarvet -nimiselle telakalle Landskronaan. 25. päivä alus palasi jälleen liikenteeseen.
20. helmikuuta 2007 Finnlink aloitti liikenteen Finnsailorilla Naantalin ja Kapellskärin välillä. 1. marraskuuta 2007 belgialainen Finnlines Belgium NV osti aluksen. Lippuvaltiona säilyi edelleen Ruotsi.
Seututie 135
Seututie 135 eli Lentoasemantie on Vantaalla Kehä III:lta Helsinki-Vantaan lentoasemalle johtava seututie. Tie on tärkein Helsinki-Vantaan lentoasemalle liikennettä välittävä tie.
Tikkurilantien liikennevaloliittymä korvattiin eritasoliittymällä Kehä III:n parantamistöiden yhteydessä. Samassa yhteydessä uudistettiin Kehä III:n ja Lentoasemantien eritasoliittymää niin, että lentoaseman suunnan liikenne pääsee sujumaan katkotta. Rakennustyöt alkoivat vuonna 2013 ja ne valmistuivat vuoden 2015 lopussa.
Cleveland Amory
Cleveland Amory (2. syyskuuta 1917 – 14. lokakuuta 1998) oli yhdysvaltalainen kirjailija, kriitikko ja lehtimies, joka omisti elämänsä eläinten oikeuksien puolustamiselle. Ehkäpä parhaiten Amory tunnetaan kissakirjoistaan. Amory pelasti Polar Beariksi nimeämänsä kissan (1977–1992) New Yorkin kaduilta jouluaattona 1978 ja otti sen hoiviinsa.
Amory perusti 1967 "The Fund for Animals"-järjestön.
Tässä luettelo kirjoista, joita Amory kirjoitti. Nimet ovat englanniksi, niille on suomenkieliset käännökset.
HD 209458
HD 209458 on keltainen pääsarjan tähti 150 valovuoden päässä. Tähden spektrityyppi on F8-G0V. Tähdeltä löydettiin ensimmäinen tähden kiekon ylikulkeva eksoplaneetta. Planeetan ylikulku himmentää tähden valoa 2 % 3,5 päivän välein.
Planeetalta on myös ensimmäisenä havaittu spektroskoopilla kaasukehästä happea ja hiiltä. Vuonna 2007 huhtikuussa väitettiin kaasukehästä löytyneen vesihöyryä.
Eksoplaneetta HD 209458 b eli "Osiris" on 0,047 AU:n eli 7 miljoonan kilometrin päässä keskustähdestään, eli hyvin lähellä sitä. Kiertoaika on vain 3,5 vuotta. Planeetan massa
on 0,69 Jupiterin massaa eli 220 Maan massaa. Planeetta on kaasujättiläinen, läpimitaltaan 1,32 Jupiterin läpimittaa. Lämpötila planeetalla nousee 1000 Kelviniin. 
Siitä näkyy ulospäin vain planeetan kaasukehän, joka näyttää karkaavan avaruuteen haihduttaen koko planeettaa.
Planeetan kaasukehä haihtuu komeettamaisena pyrstönä avaruuteen purkaen vetyä, happea ja hiiltä, sekä ehkä myös vesihöyryä. Vuonna 2007 helmikuussa HD 209458 b on toinen eksoplaneetta, jonka spektri on suoraan havaittu HD 189733b:n lisäksi.
Tavastilan seisake
Tavastilan seisake on rautatieliikennepaikka Kotkan radalla Kotkan Tavastilan kylässä.
Seisakkeella pysähtyvät Kotkan sataman ja Kouvolan väliset taajamajunat. Nykyisin melko hiljaisella seisakkeella oli ennen puinen asemarakennus, mutta nykyisin matkustajia palvelee vain betonikatos hiekkalaiturilla.
Tavastila on Haminan lähin rautatiasema, jonne etäisyys Haminan keskustasta on noin 15 kilometriä.
Paikallisbussin linjat 9, 9B ja 25 Y liikennöivät Tavastilan aseman, Karhulan ja Kotkan keskustan välillä. Vuorot pysähtyvät tarvittaessa Tavastilan tienhaarassa eli seututie 170:n ja Tavastilantien risteyksessä. Tältä on vaihtoyhteys Haminaan seutulinjoilla ja vakiovuoroilla. Tavastilan tienhaarasta on etäisyyttä noin 500 metriä Rantahaan liittymään, josta on vaihtoyhteys pikavuoroille Haminaan.
Bruck an der Mur
Bruck an der Mur on kaupunki Steiermarkin osavaltiossa Itävallassa. Siellä oli vuonna 2006 13 304 asukasta.
Bruck an der Mur sijaitsee Mur-joella noin 50 kilometriä Grazista pohjoiseen. Myös Mürz-joki virtaa kaupungin läpi ja yhtyy Bruckin kohdalla Muriin. Kaupunki on Bruck-Mürzzuschlag pääkaupunki. Bruck an der Murin pinta-ala on 38,4 neliökilometriä ja sen korkeus merenpinnasta on 491 metriä. Kaupungin korkein kohta on Rennfeldin huippu (1 629 m).
Bruck an der Murin väestötiheys oli vuonna 2001 350 asukasta/neliökilometri. Väestöstä 5,5 % oli ulkomaalaisia, joista suurin osa kroatialaisia. 
"Lähde: Statistik Austria"
Bruck an der Mur on tärkeä liikenteen solmukohta. Intercity-junat Wienistä sekä Villachiin että Graziin pysähtyvät rautatieasemalla.
Hakalahti
Hakalahti () on yksi Kokkolan asuinalueista. Alueella sijaitsee kaksi päiväkotia, suomen- ja ruotsinkielinen yläaste ja lukio sekä kaksi vanhainkotia.
Animal Planet
Animal Planet on kaapelin ja satelliitin välityksellä toimiva, vuonna 1996 perustettu brittiläinen televisiokanava, jonka omistavat Discovery (80 %) ja BBC (20%). Animal Planet on Discoveryn viidestä kanavasta ainoa, jota se ei omista kokonaan. Kanava esittää ohjelmaa ympäri vuorokauden ja se näkyy jo yli 70 maassa. Kanava on perustettu kertomaan eläimistä ja niiden suhteista ihmisiin.
Suomessa Animal Planetia voi katsoa antenni-, satelliitti- tai kaapelitalouksissa. Kanava on noin 70 prosenttisesti suomeksi tekstitetty. Joitakin Animal Planetin ohjelmia on myös näytetty ilmaiskanavilla.
Nidarosin tuomiokirkko
Nidarosin tuomiokirkko () on kirkkorakennus Trondheimin kaupungissa Norjassa. Sitä pidetään Norjan merkittävimpänä kirkkona, ja se on Pohjois-Euroopan suurimpia kirkkorakennuksia. Kirkko on Norjan evankelis-luterilaisen kirkon Nidarosin hiippakunnan pääkirkko. Rakennuksen tyylissä on sen pitkän rakennusvaiheen vuoksi nähtävillä romaanista ja goottilaista arkkitehtuuria.
Kirkkorakennuksen rakennustyöt käynnistettiin vuoden 1070 tienoilla, ja ne saatiin päätökseen noin vuonna 1300. Rakennus vaurioitui pahoin vuosien 1327 ja 1531 tulipaloissa. Vuonna 1708 rakennus paloi lähes kokonaan, ainoastaan kiviseinät jäivät jäljelle. Tulipalo raivosi kirkossa taas vuonna 1719 salaman iskettyä rakennukseen. Suuret kunnostus- ja uudelleenrakennustyöt aloitettiin kirkossa vuonna 1869. Niitä johti alun perin arkkitehti Heinrich Ernst Schirmer, loppuun ne saattoi Christian Christie. Työt saatiin virallisesti valmiiksi vuonna 2001.
Kirkon sininen siluetti on kuvattuna mustaa taustaa vasten norjalaisen black metalia soittavan Mayhem-yhtyeen vuonna 1994 julkaistun "De Mysteriis Dom Sathanas"-albumin kannessa. Lehdistölle antamassaan lausunnossa kahdeksasta Norjassa tapahtuneesta kirkon poltosta vastuun ottanut yhtyeen basisti Varg Vikernes kertoi suunnitelleensa levyn julkaisun aikaan kyseisen kirkon räjäyttämistä yhdessä yhtyetoverinsa Euronymouksen kanssa. Vikernes kuitenkin murhasi Euronymouksen ennen albumin julkaisua, eikä kirkon räjäyttämistä koskaan edes yritetty.
Seututie 138
Seututie 138 eli Ilmakehä on Vantaalla sijaitseva seututie, joka johtaa Tuusulanväylän eli kantatien 45 varrella olevasta eritasoliittymästä Lentoasemantielle eli seututielle 135. Kehä III:lta alkavan Lentoasemantien ohella se on merkittävä Helsinki-Vantaan lentoaseman maaliikenteen välittäjä. Ennen Ilmakehän rakentamista tie 138 kulki Ilmailutietä.
Väylällä sijaitsee Ilmakehän pikavuoropysäkki, jonka kautta kulkee lentoaseman linja-autoyhteyksiä.
Symantec Corporation
Symantec Corporation on tietokoneohjelmia, erityisesti tietoturvaan ja tiedonhallintaan käytettäviä ohjelmia, myyvä kansainvälinen yritys. Symantecin päämaja sijaitsee Piilaaksossa, Kaliforniassa ja sen nykyinen toimitusjohtaja on John W. Thompson. Yritys perustettiin huhtikuussa 1982 ja nykyisin sillä on toimipisteitä 40 maassa. Symantecin tuotteisiin kuuluu muun muassa "Norton Security" -tietoturvaohjelmisto.
Büyükada
Büyükada (; ) on pieni Turkille kuuluva saari, joka kuuluu yhdeksän saaren ryhmään Istanbulin kaupungin lähellä Marmaranmerellä.
Büyükada on saarista suurin, 5,36 km². Muut saaret saariryhmässä ovat Heybeliada (2,4 km²), Burgazada (1,5 km²), Kınalıada (1,3 km²), Sedef Adası (0,157 km²), Yassıada (0,05km²), Sivriada (0,05 km²), Kaşık Adası (0,006 km²), Tavşanadası (0,004 km²).
Saariryhmä on viralliselta nimeltään Adalar; ryhmä tunnetaan myös nimellä Kızıl Adalar (Punaiset saaret).
Büyükada tunnetaan saarena jossa istanbulilaiset käyvät kesällä muun muassa lomalla. Neuvostoliittolainen poliitikko Lev Trotski asui saarella maanpaossa vuosina 1929–1933.
Timo Ihamuotila
Timo Ihamuotila (s. 21. huhtikuuta 1966) on Nokian johtokunnan jäsen ja Nokian Sales and Portfolio Management for Mobile Phones -yksikön johtaja 1. toukokuuta 2007 alkaen. Ihamuotila on koulutukseltaan kauppatieteiden lisensiaatti. Hänen lisensiaatintyönsä "Interest rate risk management of a financial institution in a multicurrency environment" valmistui vuonna 1997 Helsingin kauppakorkeakoulusta.
Ihamuotila on työskennellyt rahoitusalalla koko työuransa. Hän toimi Kansallis-Osake-Pankissa vuosina 1990–1993 rahoituksen varainhallinnon analyytikkona ja aloitti Nokialla riskienhallinnan johtajana vuonna 1993. Ihamuotila työskenteli Citibankissa 4 vuotta, vuosina 1996–1999, mutta palasi Nokian palvelukseen rahoituspuolen johtotehtäviin vuonna 1999. Ihamuotila siirtyi USA:han vuonna 2004 aloittaen Mobile Phonesin CDMA-liiketoimintayksikön johtajana New Yorkissa, josta hänet valittiin nykyiseen toimeensa keväällä 2007.
Ihamuotila on työskennellyt Nokia-urallaan myös Nokia Oyj:n Eläkesäätiön puheenjohtajana Timo Korvenpään väistyttyä talousjohtajan tehtävistä vuonna 2002.
Timo Ihamuotila on naimisissa Riikka Ihamuotilan kanssa, ja heillä on yksi tytär ja kaksi poikaa. Ihamuotila harrastaa tennistä ja laskettelua.
Timo Ihamuotila on Nesteen entisen toimitusjohtajan, vuorineuvos Jaakko Ihamuotilan poika ja Sampo Pankin entisen ja Marimekon nykyisen toimitusjohtajan Mika Ihamuotilan serkku.
Call of Juarez
Call of Juarez on puolalaisen Techlandin kehittämä villiin länteen perustuva ensimmäisen persoonan ammuntapeli. Peli julkaistiin vuonna 2006 Microsoft Windowsille ja seuraavana vuonna myös Xbox 360:lle.
Pelattava henkilö vaihtuu eri kenttien välillä. Ohjattavina henkilöinä ovat Billy Candle -niminen meksikaani ja Reverend Ray -niminen pastori. Billyllä pelattavat kentät ovat suurimmalta osalta hiiviskelyä, mutta Raylla pelatessa on enemmän räiskintää ja kaksintaisteluja.
13. tammikuuta 2009 Techland julkisti tarinan aiemmista vaiheista kertovan jatko-osan "" joka julkaistiin saman vuoden kesänä Windowsille, Xbox 360:lle ja PlayStation 3:lle. Sen tarina keskittyy Ray (myöhemmin Reverend Ray) ja Thomas McCallin seikkailuun heidän nuoruudessaan.
"Call of Juarez" -sarjan kolmas osa "" julkaisiin kesällä 2011. Kolmas osa ei perustu villiin länteen, vaan nykypäivän Los Angelesiin ja Meksikoon.
Hawiye
Hawiye on somaliklaani, jonka jäsenet asuvat Somaliassa, Keniassa ja Etiopiassa. Joidenkin lähteiden (esimerkiksi CIA:n) mukaan Hawiye on Somalian suurin klaani, johon kuuluu 25 % maan väestöstä.
Klaaniin kuuluvat muiden muassa seuraavat alaklaanit: dububle,Habargidir, Abgaal, Baadi-adde, Gaaljele, Hawaadle ja Murursado. Somaliassa Hawiye-klaanin jäseniä asuu Shabeellaha Hoosessa, Shabeellaha Dhexessä, Banaadirissa, Mudugissa, Nugaalissa, Baayssa ja Bokoolissa.
Hawiye-klaani saapui Afrikan sarven alueelle 700- tai 800-luvulla. Juba- ja Shabellejokien maanviljelysalueelle muuttaneet Hawiye-paimentolaiset aikoinaan myös orjuuttivat Rahanwey-klaanin maanviljelijöitä . Ensimmäiset kirjalliset mainininnat Hawiyesta ovat 12. ja 13. vuosisadalta, kun arabitutkimusmatkailijat kuvailevat Mercan kaupunkia ”Hawiye-maan pääkaupungiksi” .
Jaakko Pyhälä
Jaakko Heikki Pyhälä (s. 1956) on suomalainen elokuvaohjaaja ja käsikirjoittaja.
Pyhälä toimi aluksi valokuvaajana ja elokuvaleikkaajana, kunnes lähti vuonna 1975 opiskelemaan Moskovan elokuvakorkeakoulun kuvaajalinjalle. Hän valmistui sieltä 1978, minkä jälkeen hän teki aluksi mainoselokuvia ja toimi kuvaajana muun muassa Anja Rouhuvirran ja Ilona Tantun lyhytelokuvassa "Puupiirtäjä" (1979). Vuonna 1980 Pyhälä ohjasi 16 millimetrin filmille kuvatun, vähän yli tunnin mittaisen elokuvan "Neljä miljardia silmänräpäystä", johon hän pyrki kiteyttämään näkemyksiään tiedonvälityksen silloisesta tilasta.
Pyhälän ensimmäinen elokuva "Jon" (1983) oli tarina Kari Väänäsen esittämästä nuoresta, itseään etsivästä miehestä, joka saa tarpeekseen päämäärättömästä harhailusta Helsingin kaduilla ja pestautuu töihin Jäämeren rannalla sijaitsevaan kalajalostustehtaaseen. "Jon" oli ensimmäinen suomalainen Cinemascope-formaatilla ja Dolby-stereoäänellä varustettu elokuva. Pääosin ylistävän kritiikin ohella elokuva sai myös kohtalaisen yleisömenestyksen. Väänäsen lisäksi elokuvan yhdessä pääroolissa, Öljys-Heikkinä, esiintyi Vesa-Matti Loiri, joka pitää suoritustaan uransa parhaimpana.
Pyhälän seuraava elokuva, eräänlainen "nuoren naisen odysseia" "Ursula" (1986) sai sen sijaan varautuneemman vastaanoton ja johti lopulta siihen, että Pyhälän ura joutui useiksi vuosiksi jäihin. 1990-luvun alussa hän ohjasi televisiosarjoja ja valmisteli historiallista suurelokuvaa, joka monien vaikeuksien jälkeen sai ensi-iltansa vuonna 1999. "Armon aika" oli 1700-luvun Suomeen sijoittuva tarina saaresta, jonne lähetettiin kaikki yhteiskunnan epähenkilöt: sairaat, spitaaliset ja rikolliset. Elokuvaa levitettiin vain yhtenä teatterikopiona ja se sai vaihtelevat arvostelut. Teatterissa elokuvalle kertyi vain 330 katsojaa.
Pyhälä toimi 2000-luvun alkuvuosina elokuva-alan opettajana Turun ammattikorkeakoulussa.
Joni Malmi
Joni Malmi (s. 5. tammikuuta 1979) on suomalainen ammattilaislumilautailija. Hän on ollut jo pitkään muun muassa lumilautamerkki Forumin ammattilaistiimissä. Malmi on auttanut myös muita suomalaisia kyvykkäitä lumilautailijoita pääsemään eteenpäin urallaan. Malmi on tuottanut rap -artisti Asan kappaleen "Vaaranmaa" musiikkivideon.
Joni Malmi valmistui ylioppilaaksi Helsingin ranskalais-suomalaisesta koulusta.
Malmia ja Jussi Oksasta voidaan pitää lumilautailun edelläkävijöiksi Suomessa. He järjestivät vuosina 2001–2005 "Malmi & Oksanen Invitational" -tapahtumia.
Vesimiehen aika
__notoc__
Vesimiehen aika on astrologinen ajanjakso, jolloin Aurinko on kevätpäiväntasauksen aikana Vesimiehen tähdistössä. Ajanjaksot aiheutuvat maapallon prekessiosta eli pyörimisakselin kiertymisestä yhden kierroksen 25 725:n vuoden aikana, jona aikana kevätpäiväntasauspiste ehtii sijaita kaikissa eläinradan 12 tähdistössä. Vesimiehen aikaa edelsi Kalojen aika, ja sitä seuraa Kauriin aika. Jokainen ajanjakso kestää noin 2150 vuotta, joka vastaa eläinradalla 30 astetta.
Eläinradan merkit määriteltiin aikoinaan niin, että noin 2000 vuotta sitten ne sattuivat suunnilleen yhteen saman nimisten tähdistöjen kanssa. Länsimaisessa "trooppisessa astro­logiassa" ne kuitenkin on määritelty niin, että ne pysyvät aina samalla etäisyydellä kevättasauspisteestä, ja niinpä Auringon sanotaan olevan Vesimiehen merkissä aina suunnilleen 20. tammikuuta – 19. helmikuuta, ja kevätpäiväntasauksena se siirtyy Kalojen merkistä Oinaan merkkiin. Prekession vuoksi saman­niminen tähdistö ja merkki eivät enää vastaa toisiaan (niin oli ainoastaan "Oinaan ajan" vaihtuessa "Kalojen aikaan"), vaan nykyään Aurinko on kevät­päivän­tasauksen aikoihin lähellä Vesi­miehen ja Kalojen tähdistöjen rajaa ja joidenkin vuosi­satojen kuluttua samaan aikaan vuodesta selvästi Vesi­miehen tähdistön puolella. Nämä runsaat 2000 vuotta sitten kestävien aika­kausien nimet perustuvat siis nimen­omaan tähdistöihin, eivät samannimisiin trooppisiin merkkeihin, joita länsi­maisessa astro­logiassa muutoin käytetään. Intialaisessa sideerisessä astro­logiassa samannimiset merkit ja tähdistöt sitä vastoin vastaavat pysyvästi toisiaan.
Käsitettä teki tunnetuksi 1900-luvun alussa Levi H. Dowling kirjoituksellaan ""The Aquarian Age Gospel of Jesus, the Christ of the Piscean Age"". Toisen maailmansodan jälkeen käsitettä "New Age" alkoi käyttää Alice Baileyn The Lucis Trust. Lopullisesti käsite tuli suuren yleisön käyttöön vuoden 1968 Hair-musikaalin myötä. Yhdysvalloissa termi vakiintui käyttöön 1970-luvulla Kaliforniassa.
Koska astrologisten ajanjaksojen rajat voidaan määrittää useilla eri tavoilla, on Vesimiehen ajan alkamiskohdasta esitetty erilaisia mielipiteitä, joista seuraavassa tunnetuimpia:
Astrologien mukaan mitään tarkkaa rajaa ei kuitenkaan käytännössä ole, vaan siirtyminen merkistä toiseen tapahtuu huomaamatta. Esimerkiksi viiden asteen siirtymä eläinradalla vastaa jo noin 360 vuotta.
Astrologian mukaan Vesimiehen aika on solidaarisuuden ja yksilöllisyyden aikaa. Myös teknologia liittyy vahvasti Vesimieheen. Ilmaelementin merkkinä Vesimies edustaa korkeutta sekä henkisesti että fyysisesti. Maallinen työ ja sidonnaisuus tiettyyn maaperään vähenevät.
Vesimiehen merkkiä hallitsee planeetta Uranus.
Ralf Rubin
Ralf Rubin (30. elokuuta 1922 Kokkola – 22. lokakuuta 1990) oli suomalainen elokuvaohjaaja.
Rubin ohjasi kaksi pitkää elokuvaa, "Kasvot kuvastimessa" (1953) ja "Kesäyön lapset" (1955). Hän toimi myös niiden tuottajana. Lisäksi hän tuotti Jack Witikan ohjaaman elokuvan "Pessi ja Illusia" vuodelta 1954, jonka tuotantoyhtiöksi hän sai Kansan Elokuva Oy:n. Rubin itse katsoi edustavansa sekä yhteiskunnallista neorealismia että ranskalaista film noir -genreä, ja kummassakin hänen elokuvassaan tyylille ominaiset piirteet – ahdistus, syyllisyys ja moraalinen ristiriita – näkyvät selvästi. Kumpikaan pitkä ohjaus ei saanut mainittavaa yleisö- tai arvostelumenestystä. Lisäksi Rubin ohjasi dokumentteja ja toimi Suomen Filmiteollisuuden (SF) mainospäällikkönä 1950-luvulla.
Kent (savuke)
Kent on vuodesta 1952 lähtien valmistettu yhdysvaltalainen savukemerkki, joka kuuluu British American Tobacco -yhtiölle. Merkki on nimetty Lorillard Tobacco Company -tupakkayhtiön entisen johtajan Herbert Kentin mukaan. Kent tuli Barclay-nimisen savukemerkin tilalle vuoden 2007 alussa.
Kent oli ensimmäinen suodattimella varustettu savukemerkki.
Kent-savukkeissa on erikoisuutena plussan/neliapilan muotoinen filtteri.
Miselli
Miselli on pallomainen molekyylien muodostama lipidimolekyylirakenne, joka on yleensä vedessä. Lipidit ovat rasvamaisia yhdisteitä, joissa on vesihakuinen eli hydrofiilinen ja vesipakoinen eli hydrofobinen pää. Misellissä lipidien hydrofobiset osat ovat sisällä ja hydrofiiliset osat pinnalla. Esimerkiksi saippuan pitkäketjuiset karboksyylihapot muodostavat misellejä, joissa pooliton osa vetää puoleensa hydrofobista likaa ja näin lian voi huuhdella ylimääräisellä vedellä.
Liposomi on kuplamainen lipidirakenne, joka muistuttaa miselliä, mutta jossa on kaksi lipidikerrosta.
Monet elämän syntyä tutkineet tutkijat olettavat muun muassa misellien ja liposomien edeltäneen eläviä esisoluja ja soluja.
Bloods
Bloods on Los Angelesissa Kaliforniassa kesällä 1972 perustettu katujengi. Jengi tunnetaan parhaiten kilpailuistaan toisen yhdysvaltalaisen katujengin, Cripsin kanssa. Bloodsin jäsenet käyttävät punaisia vaatteita ja useita erilaisia jengisymboleja, mm. omaa käsimerkkiään. Jengi jaetaan pienempiin ryhmiin, setteihin (), jotka saattavat erota huomattavasti toisistaan. Eri setit saattavat käyttää eri tunnusvärejä, merkkejä ja kannattaa erilaisia poliittisia aatteita.
Bloodsit ovat perustamisensa jälkeen levittäytyneet muualle Yhdysvaltoihin. Jengin liittolaisia ovat People Nation, vihollisia taas Latin Kings, Folk Nation ja Sureños.
Tunnettuja jengiin kuuluneita ovat muun muassa levymoguli Suge Knight sekä rap-artistit Mack 10 , Cardi B ja DJ Quik.
Sylvester Scott ja Vincent Owens perustivat Comptonissa 1960- ja 1970-lukujen vaihteessa Piru Street Boys-katujengin, joka nimettiin paikallisen Piru Street-kadun mukaan. Vuoteen 1971 mennessä Pirus oli liittoutunut Crips-katujengin kanssa, mutta pian jengit kuitenkin riitaantuivat. Vuonna 1972 Pirus liittoutui muiden paikallisten jengien, kuten. LA Brimsin ja Laurdes Park Hustlersin kanssa Crips-jengiä vastaan ja perustivat Bloods-jengin.